	
	
	
	



(1–4-sinf oʻquvchilari uchun 4 haftalik mashgʻulotlar toʻplami)

“Kelajak soati” mashg‘ulot ishlanmalari 
Mavzu: “Yagona Vatan, yagona xalq boʻlib, yangi hayot va kelajak yaratamiz!” 

1-hafta -   “Yagona Vatan, yagona xalq boʻlib, yangi hayot va kelajak yaratamiz!” 
2-hafta -   “Vatan qayerdan boshlanadi?” 
3-hafta -  “ Vatanimning goʻzal joylari” 
4-hafta -   “Men - Oʻzbekistonlikman!”  


1-HAFTA “Yagona Vatan, yagona xalq boʻlib, yangi hayot va kelajak yaratamiz!”

Mashg‘ulot maqsadi: 


	Ta’limiy
	Oʻquvchilarga  videokontent  orqali  “Vatan”  tushunchasini  oila  va minnatdorlik misolida, shuningdek xalq birligining kuchini “Bir dasta choʻp”  hikoyati  orqali  ochib  berish;  yagona  Vatan  farzandlari birlashganda kuchli boʻlishini anglatish.

	Tarbiyaviy
	Oʻquvchilarda  oilaga  va  katta  yoshdagilarga  hurmat,  minnatdorlik hissini, shuningdek yakdillik va hamjihatlik tuygʻusini video obrazlar orqali his-tuygʻu darajasida shakllantirish. 

	Rivojlantiruvchi
	Videokontentni tahlil qilish, koʻrganlarini ogʻzaki va amaliy mashqlar (choʻplar sinovi, rasm-kompozitsiya) orqali ifodalash, jamoada ishlash va ijodiy tasavvurni rivojlantirish.



Kutilayotgan natijalar: 


• Videokontent asosida axborotni kuzatish, tushunish va oʻz soʻzlari bilan ifodalay olish; 
• Oila va yaqinlariga nisbatan minnatdorlik hissini anglash va ifodalash; 
• Yakdillik va hamjihatlik kuchini amaliy mashq (choʻplar sinovi) orqali his qilish va tushuntirib bera olish; 
• Guruh/jamoa boʻlib ishlash, umumiy natijaga hissa qoʻshish koʻnikmasini namoyon etish; 
• Oʻz fikrini ogʻzaki, yozma va vizual (rasm, kompozitsiya) shakllarda ifodalay olish;

💼 Kerakli jihozlar:

· Elektron doska
· 1- va 2- videokontent (yoki ularning matnli ssenariysi)
· Devorga ilinadigan katta   “Oʻzbekiston” soʻzi yozilgan plakat
· [bookmark: OLE_LINK1]Har bir juftlik/kichik guruh uchun bittadan ingichka tayoqcha (yogʻoch tayoqcha, somon yoki qalam) hamda bir dasta bogʻlab qoʻyilgan tayoqcha ("Birlik kuchi” mashqi uchun)
· Qaychi va yelim/skotch (rasmdan element kesib, umumiy plakatga yopishtirish uchun)
· 3-4-sinf oʻquvchilari uchun jumla toʻldirish varaqchalari
· Rangli qalamlar

Mashgʻulot ishlanmasi:


   🕓 3 daqiqa | Tashkiliy qism

Oʻqituvchi: (O‘quvchilar bilan salomlashadi.) Assalomu alaykum, aziz bolajonlar! Kecha biz mamlakatimizning eng ulugʻ bayrami 1-sentabr-Oʻzbekiston Respublikasi Mustaqillik kunini nishonladik! 2-sentabrda esa –“ Bilimlar kuni”ni. Sizlarni ushbu quvonchli kunlar — Mustaqillik kuni va Bilimlar kuni bilan chin qalbimdan tabriklayman! Bugun sizlar yangi o‘quv yiliga qadam qo‘ydingiz. Oldinda sizlarni yangi kitoblar, qiziqarli mashg‘ulotlar, yangi bilimlar, do‘stlar va ajoyib kashfiyotlar kutmoqda. Barchangizga o‘qishda omad va quvonch tilayman!
(Oʻquvchilar doira shaklida turishadi) -Hammamiz bir doira boʻlib turib, bir-birimizga yaxshi kayfiyat ulashamiz. Bir-biringizga qarab, biror yaxshi tilak ayting. Bugun sizlar bilan juda muhim va yoqimli mavzuda Vatanimiz Oʻzbekiston haqida gaplashamiz. Tayyormisiz?
Oʻquvchilar: Oʻqituvchining savoliga “Ha, tayyormiz!” deb javob beradilar. Doira shaklida turadilar, sheriklariga yaxshi tilak bildiradilar va bir-biriga tabassum bilan qaraydilar.

   🕓 3 daqiqa | Motivatsiya (Aqliuy hujum)

Oʻqituvchi: (Doskaga yirik harflar bilan “Oʻzbekiston” soʻzini yozadi.) -Mana, doskaga bir soʻz yozdim - Oʻzbekiston. Diqqat bilan qarang. Ayting-chi, bu soʻzni eshitganda koʻz oldingizga nima keladi?
Oʻquvchilar: Qoʻl koʻtarib, oʻylagan narsalarini aytishadi (bayroq, oila, uy, tabiat, doʻstlar va h.k.).
Oʻqituvchi: -Ajoyib fikrlar boʻldi! Endi shu savolga javobni bitta video orqali koʻramiz. Diqqat bilan tomosha qiling, videoda nimalar aks etayapti?

  🕓 5 daqiqa | 1-Video namoyishi

1-sinflar uchun videoning nomi: “Prezident sovgʻasi”

Maktabga endigina qadam qoʻygan 1-sinf oʻquvchisining oilasi bilan samimiy suhbatlari aks ettiriladi. Bola maktabdan uyga onasi bilan qaytib keladi va bobosi hamda buvisi bilan quvonch bilan salomlashadi. Ular bolaning maktabdagi ilk taassurotlari, oʻrtoqlari va yangi oʻquvchilik hayoti haqida suhbatlashadilar. Suhbat davomida bola bobosi va buvisining uni yaxshi koʻrishini soʻraydi.
Shuningdek, unga maktabga qabul qilingani munosabati bilan berilgan sovgʻani faxr bilan koʻrsatadi.
Bola sovgʻani ustoziga va sinfdoshlari nomidan rahmat aytganini aytadi.
Bobo esa bolaning eʼtiborini minnatdorlikning muhim jihatiga qaratib, sovgʻani yuborgan insonlarga ham rahmat aytish kerakligini tushuntiradi. Bobo bolaning yaxshi oʻqishi, bilim olishi va aʼlo natijalarga erishishini minnatdorlikning eng yaxshi ifodalaridan biri sifatida koʻrsatadi. Bola esa yaxshi oʻqishga vaʼda beradi hamda maktabda oʻziga yoqayotgan jihatlar haqida hayajon bilan gapira boshlaydi.
Oʻquvchilar: Videoni diqqat bilan tomosha qiladilar.

 Eslatma: Video mavjud boʻlmasa: oʻqituvchi ssenariyni oʻzi ifodali qilib hikoya qiladi

  🕓 4 daqiqa | 1-Video muhokamasi (Savol - javob)

Oʻqituvchi: -Bola bobosi va buvisiga nimalar haqida gapirib berdi?
-Bola maktabga borishdan qanday taassurot oldi?
-Bobo nega bolaga “zoʻr oʻqib, aʼlo baholar ol” dedi?
-Sizningcha, yaxshi oʻqish orqali qanday qilib minnatdorlik bildirish mumkin?
-“Vatan” tushunchasi oila va maktab bilan qanday bogʻliq?
Oʻquvchilar: Navbat bilan javob berishadi: video mazmunini eslashadi, oʻz tasavvurlarini aytishadi, soʻnggi savolga oʻz fikrlarini bildirishadi.

2–4-sinflar uchun video - “Men Oʻzbekistonni qanday koʻraman?” (4 daqiqa)

  🕓 5 daqiqa | 1-Video namoyishi

Sinf doskasida faqat bitta soʻz yozilgan “Oʻzbekiston.” Oʻqituvchi Dilnoza opa bolalardan soʻraydi: bu soʻz koʻz oldilariga nimani keltiradi? Zilola oilasini, Aziz esa quyosh, bogʻ va sportni chizadi. Keyin bilim (kitob) va orzular (yulduzcha, raketa) ham qoʻshiladi. Doska atrofida rangli kompozitsiya shakllanadi. Shundan soʻng doskadagi rasmlar jonlanadi: quyosh nur sochadi, daraxt yashil bogʻga aylanadi, kichkina uy mahallaga aylanadi, kitobdan harflar uchadi, futbol toʻpi stadionga aylanadi, raketa kelajak texnologiyalariga aylanadi. Yakunida Aziz va Zilola: “Men ham Oʻzbekistonman!” deb aytishadi, barcha bolalar birgalikda: “BIZ - OʻZBEKISTON FARZANDLARIMIZ!” deb ovoz beradilar.
Videoda Zilola va Aziz ismli bolalar Oʻzbekiston haqida oʻylaganlarini rasm qilib chizishadi.
Oʻquvchilar: Videoni diqqat bilan tomosha qiladilar.

 Eslatma: Video mavjud boʻlmasa: oʻqituvchi ssenariyni oʻzi ifodali qilib hikoya qiladi.

  🕓 4 daqiqa | 1-Video muhokamasi (Savol - javob)

Oʻqituvchi: - Zilola va Aziz nimalarni chizishdi? Eslay olasizmi? Endi sizlarga savol:
Oʻzbekiston deganda sizning koʻz oldingizga nimalar keladi? Video oxirida nega bolalar ‘Biz - Oʻzbekiston farzandlarimiz!’ deb aytishdi? Nima uchun shunday deyishdi, deb oʻylaysiz?
Oʻquvchilar: Navbat bilan javob berishadi: video mazmunini eslashadi, oʻz tasavvurlarini aytishadi, soʻnggi savolga oʻz fikrlarini bildirishadi

  🕓 3 daqiqa | 2-Video namoyishi

Oʻqituvchi: -Zoʻr muhokama boʻldi! Endi ikkinchi videoni koʻramiz. Diqqat bilan kuzating: Bobo nabiralariga nimani isbotlamoqchi va nega?
Oʻqituvchi: 1–4-sinflar uchun 2-video - “Bir dasta choʻp - birlik kuchi” (4–5 daqiqa)
Qadimiy qishloqda yashovchi Bobo va uning uch nabirasi doim kim kuchli, kim yaxshiroq ish qiladi, deb bir-biri bilan tortishib qolishadi. Buni koʻrgan Bobo ularga sinov oʻtkazadi: avval har biriga bittadan ingichka choʻp beradi - bolalar ularni osongina sindirishadi. Keyin Bobo singan choʻplarni yaqin kulolning yonib turgan pechiga tashlaydi, ular koʻz oʻngida tezda yonib ketadi. Shundan soʻng Bobo bir nechta choʻpni yigʻib, mahkam bogʻlab bir dasta qiladi va uni nabiralariga sindirishni taklif etadi - ammo hech biri kuchi yetmay, dastani sindira olmaydi, hatto u pech ogʻziga ham sigʻmaydi.
Bobo tushuntiradi: “Bir choʻpni har kim sindira oladi, uni olov ham tezda yoʻq qiladi. Ammo birlashgan choʻplarni sindirish qiyin, hatto olovning oʻzi ham uni bir zumda yenga olmaydi.” Buni anglagan nabiralar bir-biriga yordam berib, birga ishlay boshlaydilar va yolgʻiz uddalab boʻlmagan ishni birgalikda amalga oshiradilar. Video yakunida Bobo aytadi: “Xalq ham shunday. Birligimiz - kuchimiz.
Yagona Vatan, yagona xalq boʻlib, yangi hayot va yangi kelajak yaratamiz!”

Eslatma: Videolar mavjud boʻlmasa, oʻqituvchi ushbu ssenariylarni sinfda qisqacha ogʻzaki hikoya qilib berishi yoki fototasvirlar bilan boyitib taqdim etishi mumkin. Ikkinchi video sinfda jonli sahna sifatida ham qayta ijro etiladi.

Oʻquvchilar: Videoni diqqat bilan tomosha qiladilar.

  🕓 3 daqiqa | 2-Video muhokamasi (Savol-javob)

Oʻqituvchi: -Bobo nega nabiralariga avval bittadan, keyin bir dasta choʻp sindirishni taklif qildi? Nima uchun bitta choʻpni sindirish oson boʻldi-yu, bir dastani sindirib boʻlmadi? Bolalar birga ishlaganda nimaga erishdilar? Bu voqea xalqning birligi haqida sizga nimani angladi?
Oʻquvchilar: Fikrlarini bildiradilar: “Chunki birlashganimizda kuchliroq boʻlamiz”, “Yolgʻiz qilib boʻlmagan ishni birga qilib boʻladi”, “Xalqimiz ham choʻplar kabi birlashsa, uni hech kim yenga olmaydi” kabi javoblar beradilar

1-topshiriq: “Birlik kuchi” - interfaol choʻplar mashq

Oʻqituvchi: “Endi videoda koʻrgan Boboning sinovini oʻzimiz ham sinab koʻramiz! Har bir juftlikka yoki kichik guruhga bittadan ingichka tayoqcha (yogʻoch tayoqcha, somon yoki qalam) beraman. Uni ehtiyotkorlik bilan sindirib koʻring. Endi esa sizga bir dasta bogʻlangan tayoqcha beraman. Shuni ham sindirib koʻring-chi! Nega bitta tayoqchani sindirish oson boʻldi-yu, dastani sindirib boʻlmadi?”
1–2-sinf oʻquvchilari qisqa jumla bilan ogʻzaki javob beradi: “Chunki birga boʻlganimizda kuchliroqmiz.”
3–4-sinf oʻquvchilari esa varaqqa “Men sinfdoshlarim bilan birga boʻlsam, _________________ ishni qila olaman” jumlasini toʻldirib yozadi.
Oʻquvchilar: 1–2-sinf oʻquvchilari juftlikda tayoqcha va dastani sindirish mashqini bajaradilar hamda ogʻzaki javob berishadi. 3–4-sinf oʻquvchilari mashqni bajarib, oʻz jumlalarini varaqqa yozadilar, ixtiyoriylar ovoz chiqarib oʻqib beradi.

2-topshiriq: “Oʻzbekiston” soʻzi kompozitsiyasi

Oʻqituvchi: (Sinf devoriga katta “Oʻzbekiston” soʻzi yozilgan plakat iladi.)
- Endi har biringiz oʻz rasmingizdan kichik bir elementni - masalan, quyoshcha, gulcha yoki yulduzchani - ehtiyotlik bilan kesib oling va uni shu yozuv atrofiga yopishtiring. Videodagidek, hammamiz birga bitta katta rangli kompozitsiya yasaymiz!
Oʻquvchilar: Oʻz rasmidan bir elementni kesib olib, umumiy plakat atrofiga yopishtiradilar.
[bookmark: _GoBack]

  🕓 3 daqiqa | Taqdimot

Oʻqituvchi: Kim birgalikda tayyorlagan plakatimizni taqdimot qilib beradi?
Oʻquvchilar: 4–5 nafar oʻquvchi tayyorlagan plakatdagi tasvirlar haqida o‘z fikrlarini aytib, tasvirlab beradi.

  🕓 4 daqiqa | Yakunlovchi qism (Refleksiya)

Oʻqituvchi: -Bugun biz juda muhim mavzuni koʻrib chiqdik. Endi birga xulosa chiqaraylik.
Oʻzbekistonda qancha millat yashamasin, barchamiz bitta yagona Vatan farzandlarimiz.
-Yagona Vatan farzandi ekaningizni bugundan boshlab qanday amallaringiz bilan namoyon qilasiz?
Sinfimizda turli millat vakillariga hurmatni qanday koʻrsatishimiz mumkin?
-Agar doʻstingiz boshqa millat vakili boʻlsa, unga hurmatingizni qanday koʻrsatasiz?

-Bizning birligimizni mustahkamlash uchun har birimiz nima qila olamiz?
Refleksiya (qoʻshimcha savollar)
Oʻqituvchi: -Bugungi mashg‘ulotda sizga eng yoqqan yoki eng taʼsir qilgan lahza qaysi boʻldi?
- Nima uchun?
-Agar “Oʻzbekiston” soʻzini yana bir bor rasmda ifodalasangiz, unga nimalarni qoʻshgan boʻlardingiz?
Bugungi mashg‘ulotdan soʻng Vataningiz uchun qanday yaxshi ish qilishni xohlaysiz?

Uyga vazifa:
Oʻqituvchi: 1–4-sinf oʻquvchilari: uyda oila aʼzolari bilan “Vatan qayerdan boshlanadi?” mavzusida ogʻzaki suhbatlashib kelishini va shu haqda bitta kichik rasm chizib kelishini aytadi.
